Saya mau tau 2012 dari Sebastian Vettel. Jelaskan dalam bahasa melayu

Vettel kekal bersama Red Bull bagi musim 2012, dan sekali lagi menjadi rakan sepasukan Mark Webber. Vettel mendapat tempat kedua pada perlumbaan pembukaan musim ini di Australia. Vettel bermula dari tempat kelima di Malaysia, setelah dinaikkan kedudukan selepas Kimi Räikkönen menerima penalti. Namun, salah satu daripada tayar Vettel pancit setelah dilanggar oleh kereta HRT kepunyaan Narain Karthikeyan pada pusingan ke-47. Vettel jatuh ke tempat ke-12 selepas menggantikan tayar yang pancit itu dan menamatkan perlumbaan di tempat ke-12, selepas Pastor Maldonado bersara pada peringkat akhir perlumbaan kerana kegagalan enjin.

Selepas perlumbaan di Malaysia, Vettel dan bos Red Bull, Christian Horner mengkritik gaya pemanduan Karthikeyan dan Vettel memanggil Karthikeyan "bodoh". Karthikeyan membalas kembali dengan memanggil Vettel sebagai "pengadu". Kemudiannya Karthikeyan dan Vettel memutuskan untuk berdamai.

Vettel mendapat petak pertama di Bahrain dan berjaya memenangi perlumbaan tersebut. Di Sepanyol, beliau berjaya mengekalkan kedudukan beliau sebagai pendahulu kejuaraan pemandu, namun hanya mendapat tempat keenam setelah bermula dari tempat ketujuh. Di Monaco, beliau memulakan perlumbaan di tempat kesepuluh kerana tidak mengambil bahagian dalam sesi kelayakan bahagian ketiga, dengan alasan untuk menjimat tayar bagi perlumbaan hari berikutnya. Beliau menamatkan perlumbaan tersebut di tempat keempat. Di Grand Prix Eropah, beliau mendapat petak pertama yang ke-33 kerjayanya. Namun kegembiraan beliau tidak bertahan lama selepas pengulang-alik keretanya rosak ketika beliau mendahului perlumbaan tersebut. Di Grand Prix British, Vettel mendapat tempat keempat dalam sesi yang dilanda hujan dan menamatkan perlumbaan di tempat ketiga, dan mendapat podium pertamanya selepas Grand Prix Bahrain. Di Jerman, Vettel mendapat tempat kedua pada pusingan kelayakan dalam keadaan hujan lebat. Di saat-saat akhir perlumbaan, Vettel memotong Jenson Button untuk tempat kedua dan berjaya menamatkan perlumbaan di tempat kedua. Namun selepas perlumbaan, steward perlumbaan menambah 20 saat kepada klasifikasi beliau kerana memotong Button di luar kawasan yang dibenarkan dan menjatuhkan beliau ke tempat kelima. Di Grand Prix Hungary, Vettel mendapat tempat keempat selepas bermula dari tempat ketiga. Di Grand Prix Belgium, Vettel tidak dapat melayakkan diri ke pusingan kelayakan bahagian ketiga, dan terpaksa bermula dari tempat ke-11. Namun beliau berjaya menamatkan perlumbaan di tempat kedua setelah beraksi dengan cemerlang pada perlumbaan tersebut. Di Grand Prix Itali, beliau gagal untuk menamatkan perlumbaan kerana pengulang-alik keretanya rosak sekali lagi. Situasi ini juga berlaku pada Vettel di Grand Prix Eropah pada awal musim.

Akhirnya di Singapura, Vettel berjaya mencari jejak kejayaannya dengan memenangi perlumbaan tersebut selepas Lewis Hamilton terpaksa bersara pada awal perlumbaan disebabkan masalah kotak gear. Vettel mendapat kemenangan keduanya berturut-turut selepas memenangi perlumbaan di Jepun, setelah bermula dari petak pertama. Beliau juga menerajui kesemua pusingan dalam perlumbaan tersebut dan tidak menerima sebarang tekanan daripada Felipe Massa, yang mendapat tempat kedua. Di Grand Prix Korea, Vettel terpaksa bermula dari tempat kedua selepas rakan sepasukan, Mark Webber, mendapat petak pertama. Namun begitu, Vettel berjaya memotong Webber pada selekoh pertama dan memenangi perlumbaan tersebut, serta menerajui kesemua pusingan perlumbaan. Di India, Vettel memulakan perlumbaan dari petak pertama dan memenangi perlumbaan tersebut, termasuk menerajui kesemua pusingan perlumbaan. Namun beliau gagal untuk mendapat Grand Slam selepas Jenson Button menetapkan masa pusingan terpantas perlumbaan pada pusingan terakhir perlumbaan.

Grand Prix Abu Dhabi merupakan sesi kelayakan yang paling berkontroversi dalam kerjaya Vettel, setelah menetapkan masa ketiga terpantas pada Q3. Selepas itu, Vettel telah diberitahu untuk memberhentikan keretanya. Isu pam bahan api kemudiannya didapati menjadi punca masalah ini dan beliau diberikan penalti, bermaksud Vettel perlu memulakan perlumbaan dari petak belakang, tetapi Red Bull kemudiannya memutuskan untuk membuat beberapa perubahan kepada kereta, dan Vettel bermula dari lorong pit. Walau bagaimanapun, dalam perlumbaan, Vettel berjaya untuk menamatkan perlumbaan di atas podium setelah mendapat tempat ketiga. Selepas mendapat podium di Grand Prix Amerika Syarikat, Vettel mempunyai peluang yang besar untuk memenangi Kejuaraan Pemandu Dunia yang ketiga beliau di Brazil. Vettel memulakan perlumbaan di Brazil dengan kelebihan 13-mata di hadapan pesaing utama, Fernando Alonso. Pada awal perlumbaan, Vettel berpusing selepas berlanggar dengan Bruno Senna, dan jatuh ke tempat terakhir. Namun begitu, Vettel berjaya menamatkan perlumbaan di tempat keenam, manakala Alonso mendapat tempat kedua. Dengan ini, Vettel memenangi Kejuaraan Pemandu Dunia dengan tiga mata di hadapan Alonso. Ini adalah kejuaraan dunia ketiga dan berturut-turut yang dimenangi oleh Vettel, dan sekaligus menjadi pemandu termuda untuk memenangi tiga kejuaraan pemandu. Vettel juga menjadi pemandu yang ketiga untuk memenangi tiga kejuaraan berturut-turut, selepas Juan Manuel Fangio dan Michael Schumacher.